KRAJSKÁ ORGANIZÁCIA CESTOVNÉHO RUCHU
KOŠICKÝ KRAJ

Grantový program
pre podporu tvorby a ponuky
produktov cestovného ruchu

Dátum vyhlásenia výzvy: 	16.9. 2015
Dátum uzavretia výzvy:	každé 3 mesiace
Prvá uzávierka:		16.11. 2015 

1.	Ciele  poskytnutia finančnej podpory	

Krajská organizácia cestovného ruchu Košický kraj sa týmto programom snaží podporiť tvorbu nových a inovatívnych produktov na lokálnej úrovni v celom kraji, aby sa ponuka cestovného ruchu diverzifikovala a zlepšila sa tak konkurencieschopnosť Košického kraja ako destinácie. 
Cieľom poskytnutia pomoci je podpora duchovných a kultúrnych hodnôt a rozvoj domáceho a aktívneho cestovného ruchu, podpora a rozvoj zážitkovej turistiky prostredníctvom vytvorenia trvalo udržateľnej ponuky produktov na území Košického samosprávneho kraja, podpora projektov, ktoré sú súčasťou komplexných, netradičných a jedinečných ponúk produktov v  cestovnom ruchu.

Ciele grantového programu:
● podpora nových produktov cestovného ruchu za účelom zvýšenia návštevnosti kraja a jeho atraktívnosti 
● podpora produktov, ktoré zvýšia kvalitu a jedinečnosť zážitkov v regióne, podpora produktov, ktoré poskytnú pridanú hodnotu a sú zamerané na súčasné i budúce potreby turistov 
● podpora členov oblastných organizácií cestovného ruchu a rozvoj spolupráce lokálnych aktérov  v cestovnom ruchu pri tvorbe inovatívnych produktov pre návštevníkov Košického kraja
● iniciovanie vstupu ďalších subjektov do týchto oblastných organizácií cestovného ruchu za účelom rozvoja podnikateľskej činnosti v cestovnom ruchu s pozitívnym dopadom na rozvoj podnikania malých a stredných podnikateľov v cestovnom ruchu.

Finančná podpora bude poskytnutá predovšetkým projektom, ktoré majú potenciál dlhodobo udržateľného produktu cestovného ruchu a sú aktraktívne pre návštevníkov.

2.	Zameranie podpory grantového programu	

Projekty by mali aktivizovať spoluprácu aktérov cestovného ruchu (kultúry, športu, voľnočasových aktivít...) v rozvoji aktívnych foriem cestovného ruchu a podnietiť spoluprácu miestnych turistických operátorov, občianskych združení, samospráv, malých a stredných podnikateľov v cestovnom ruchu pri rozvoji turistických produktov.
Podpora je zameraná na tri oblasti:

1. Oživená história a kultúrne dedičstvo
	Projekty zamerané na turisticky zážitkové objavovanie histórie, osobností, legiend, príbehov a tradícií viažucich sa k známym aj neznámym, či novo obnoveným hmotným pamiatkam a turistickým atraktivitám s cieľom prezentovať ich verejnosti. Hlavným cieľom je pritiahnuť pozornosť domácich a zahraničných návštevníkov, aby danú lokalitu navštívili.

 Ústredným motívom projektu sú pamiatka, jej história, či príbeh s ňou spojený. Je možné aj regionálne, historické alebo tematické spájanie pamiatok do spoločnej ponuky a produktu,  ktoré je založené na zaujímavom príbehu viažucom sa k danej téme, postave, či udalosti z histórie.  
 Projekty sú posudzované vždy z aspektu ich pozitívneho dopadu na zvyšovanie návštevnosti kraja a predlžovanie dĺžky pobytu návštevníkov v destinácii. Zároveň je posudzované aj to, či žiadateľ v projektovom zámere špecifikuje konkrétne cieľové skupiny, na ktoré sa chce novým produktom zamerať. 

2. Zážitkové atrakcie
Projekty, ktorých ústredným motívom je prírodný, kultúrny a historický potenciál miesta spracovaný pre návštevníkov do atraktívnych zážitkových foriem. 
Zamerané by mali byť najmä na oblasť agroturistiky, eko-turizmu, ľudových tradícií a remesiel, gastronómie, netradičných športových a kultúrno-spoločenských aktivít, poznávanie prírody kraja a aktivity pre rodiny s deťmi. Turistické produkty musia brať do úvahy špecifikum a danosti destinácie a produkty vytvárať s ohľadom na prírodné, kultúrne aj historické reálie.

3. Wellnes a relax
Projekty  pri ktorých vzniknú nové netradičné ponuky v oblasti oddychu a primeraných pohybových aktivít (fitness). Turistické produkty by mali byť originálne a netradičné,  zohľadňujúce a využívajúce prírodné danosti, tradície regiónu alebo aj historické a kultúrne dedičstvo.
 
Projekty môžu byť zamerané aj na tvorbu inovatívnych a kreatívnych produktov, založených na prepájaní oblastí kultúra-umenie-cestovný ruch- informačné technológie.

3.	Základné podmienky poskytnutia finančnej podpory	
Medzi základné podmienky poskytnutia finančnej podpory patria: 
1.	Predloženie žiadosti o finančnú podporu vrátane povinných príloh 
2.	Preukázanie zabezpečenia finančných zdrojov na spolufinancovanie v zmysle prílohy žiadosti. 
3.	Vyžaduje sa, aby žiadateľ bol majiteľom / správcom / nájomcom objektu, ktorý je predmetom projektu, aspoň ďalších 5 rokov od ukončenia projektu. 
4.	Vyžaduje sa, aby žiadateľ mal sídlo na území Košického samosprávneho kraja. Projektoví partneri túto podmienku spĺňať nemusia.
5.	Žiadateľ, ktorý je fyzickou alebo právnickou osobou oprávnenou  na podnikanie v zmysle ust. §2 ods. 2 Obchodného zákonníka (ďalej len podnikateľský subjekt) musí mať v predmete podnikania činnosti z oblasti cestovného ruchu.
6.	 Podmienkou je predloženie návrhu plánu publicity projektu.
7.	Žiadateľ musí predložiť popis cieľových skupín návštevníkov, pre ktorý je daný projekt určený a špecifikovať konkrétne cieľové skupiny, na ktoré sa chce novým produktom zamerať. 
8.	Žiadateľ musí popísať existenciu ďalšej infraštruktúry a doplnkových služieb v cestovnom ruchu v okruhu do 10 km od miesta realizácie podporeného projektu.
9.	Žiadateľ musí predložiť plán manažovania projektu, kto konkrétne bude projekt implementovať a ktoré subjekty cestovného ruchu ako partnerov plánuje zapojiť.
10.	Žiadateľ musí predložiť projektový zámer v cestovnom ruchu s konkrétnym popisom plánovaných aktivít  a jeho pokračovanie (produkt cestovného ruchu) na najbližších 5 rokov od dokončenia projektu a tiež plán aktivít na jeho propagáciu z dôvodu udržateľnosti projektu.  
11.	Žiadateľ musí predložiť popis prínosov projektu pre danú destináciu, pre aktérov v turizme a  pre turistov. 
Jeden subjekt môže žiadať podporu na jeden projekt  z každej oblasti podpory uvedenej v špecifických prioritách raz ročne. 
4.	Oprávnené projekty	
Oprávnenými projektmi sú projekty zamerané na vytvorenie pridanej hodnoty v cestovnom ruchu v danej lokalite, a to návrhom nových a atraktívnych produktov cestovného ruchu s jasne zadefinovanou cieľovou skupinou návštevníkov, ktorá zodpovedá charakteru a typu produktu. 
Podporené budú iba projekty, ktoré prispejú k zvýšeniu dlhodobej atraktívnosti regiónu v oblasti cestovného ruchu, k zvýšeniu návštevnosti, skvalitneniu ponuky cestovného ruchu a  skvalitneniu prezentácie kraja. 
Prostredníctvom projektov sa budú realizovať najmä nasledovné aktivity:
A)	Drobné investičné aktivity nevyhnutné pre vytvorenie produktu cestovného ruchu.
B)	Realizácia aktivít a služieb vytvárajúcich produkt cestovného ruchu.
C)	Propagácia projektom vytvorenej turistickej ponuky a produktu cestovného ruchu.
Podporovať sa budú projekty, ktoré:

Majú pozitívny dopad na rozvoj destinácie a miestnej komunity.
Sú inovatívne a vhodne dopĺňajú ponuku cestovného ruchu v Košickom kraji.
Majú potenciál dlhodobo udržateľného produktu CR a sú atraktívne pre návštevníkov.
Podporujú spoluprácu medzi aktérmi cestovného ruchu. 
Vylúčené budú projekty, ktoré majú z iných dotačných a grantových systémov podporené tie isté aktivity v predkladanom projekte.

5.	Oprávnení žiadatelia	
Oprávnenými žiadateľmi v rámci tohto grantového programu sú:
-	členovia oblastných organizácií cestovného ruchu pôsobiacich na území KSK
Oprávnenými žiadateľmi sú len tie subjekty, ktoré môžu uzatvárať zmluvy vo vlastnom mene. 
Jeden subjekt môže žiadať podporu na jeden projekt  z každej oblasti podpory uvedenej v špecifických prioritách raz ročne. 
6.	Oprávnené územie (miesto realizácie projektu)	
V rámci tohto grantového programu je možné poskytnúť finančnú podporu len na projekty realizované na území Košického samosprávneho kraja.  
7.	Oprávnené výdavky	
Oprávnenými výdavkami v rámci tohto grantového programu sú nasledovné výdavky vynaložené v súvislosti s realizáciou oprávneného projektu:
-	Výdavky na nákup samostatných hnuteľných vecí, ktoré nemajú charakter investičných výdavkov.
-	Investičné výdavky
a)	drobné stavebné investície -   ktoré majú doplnkovú funkciu pre hlavnú stavbu 
b)	nákup dlhodobého majetku (hmotný a nehmotný majetok odpisovaný, ktorého definícia je uvedená v § 22 ods.2 resp. ods. 7  zák. č. 595/2003Z.z. o dani z príjmov v znení neskorších predpisov)
-	Výdavky na služby – výdavky na odborné práce s výnimkou výdavkov na spracovanie žiadosti o poskytnutie dotácie a výdavkov na spracovanie stavebno-technickej dokumentácie. 
-	Výdavky na ostatné osobné náklady
-	Výdavky na materiál 
-	Výdavky na prenájom samostatných hnuteľných vecí a zariadení, potrebných na realizáciu oprávneného projektu.

Oprávnenými výdavkami z hľadiska času, výšky a opodstatnenosti sú: 
 -	len výdavky uskutočnené po podpise zmluvy a v čase trvania zmluvy,		
-	výdavky, ktoré bezprostredne súvisia s realizáciou projektu,
-	výdavky, len do výšky plánovaného rozpočtu
-	výdavky, ktoré sú preukázateľné originálmi dokladov u prijímateľa (účtovné doklady, výpisy z účtov a pod.) a sprievodnou dokumentáciou (zmluvy, objednávky, dodacie listy a pod.) a sú zachytené v účtovníctve prijímateľa.

8.	Rozpätie podpory	
Finančná podpora pre tento grantový program je vyčlenená z rozpočtu Krajskej organizácie cestovného ruchu Košický kraj. Celková alokácia pre výzvu v roku 2015 je  35 000 EUR.
Minimálna výška podpory na projekt je 2 000,00 EUR.
Maximálna výška podpory na projekt je 10 000,00 EUR.  
Uvedené sumy predstavujú  príspevok z finančnej podpory grantového programu vo  výške: 
-	maximálne 50% zo schválených oprávnených výdavkov projektu 
Finančná podpora na oprávnené výdavky projektu bude poskytnutá maximálne v rovnakej výške ako preukázaná výška financovania z vlastných zdrojov žiadateľa. 

9.	Dĺžka realizácie projektu	
Projekt  je možné začať realizovať v deň nadobudnutia účinnosti zmluvy o poskytnutí finančnej podpory a doba jeho trvania je  3 – 9  mesiacov od jeho začatia. 
10.	Spôsob financovania projektu	

Finančná podpora bude prijímateľovi vyplatená priamo Krajskou organizáciou cestovného ruchu ako nenávratný finančný príspevok  v  dvoch častiach nasledovne: 

Prvá časť príspevku bude poskytnutá  formou preddavku vo výške 70 % schválenej finančnej podpory a bude vyplatená po podpise zmluvy o poskytnutí finančnej podpory.
Druhá časť vo výške 30 %bude vyplatená po schválení záverečnej hodnotiacej správy o realizácii projektu a finančného vyúčtovania vrátane spolufinancovania žiadateľa, predloženého prijímateľom finančnej podpory.

Finančná spoluúčasť žiadateľa 
Od žiadateľa sa vyžaduje spoluúčasť pri financovaní projektu vo výške minimálne 
50 %  z oprávnených  výdavkov na realizáciu projektu vo forme finančných vkladov. 
11.	Uzávierka prijímania Žiadostí o finančnú podporu	
Žiadosť o finančnú podporu je potrebné zaslať poštou najneskôr do prvej uzávierky 16.11. 2015 (potom uzávierka každé 3 mesiace od prvej uzávierky)  na adresu: 
Krajská organizácia cestovného ruchu Košický kraj
Hlavná 48
040 01  Košice
Rozhodujúci je dátum poštovej pečiatky. Žiadosť nie je možné zaslať kuriérom, e-mailom, faxom ani predložiť osobne. 

Obálka so žiadosťou o finančnú podporu musí byť riadne uzatvorená a musí na nej byť uvedené:
„Produkty cestovného ruchu“ 
Názov a adresa žiadateľa
„Žiadosť o finančnú podporu NEOTVÁRAŤ“
Projekty musia byť podané v 1 origináli a 1 kópii na predpísanom formulári, ktorý tvorí prílohu tejto Výzvy a je dostupný na nasledovných web stránkach:  www.kosiceregion.com a  www.vucke.sk, ako aj 1-krát  v elektronickej verzii na CD alebo DVD. 

Odporúčame žiadateľom, aby pred podaním projektu konzultovali  svoj zámer s príslušnou oblastnou organizáciou cestovného ruchu alebo priamo s  KOCR KK.

Konzultácie a informácie poskytuje Krajská organizácia cestovného ruchu Košický kraj výlučne e-mailom. Zaslané otázky musia byť jasne formulované.   
Kontakt: grant@kosiceregion.com
12.	Hodnotiaci proces 	

Hodnotenie Žiadostí o finančnú podporu prebieha v nasledovných etapách:
-	Kontrola formálnej správnosti  Žiadosti o finančnú podporu
-	Odborné hodnotenie Žiadosti o finančnú podporu
-	Výber a schválenie/neschválenie Žiadosti o finančnú podporu.
V rámci kontroly formálnej správnosti bude Krajskou organizáciou cestovného ruchu  Košický kraj (ďalej len KOCR KK) kontrolované splnenie kritérií oprávnenosti a úplnosti. V prípade, ak Žiadosť o finančnú podporu nespĺňa kritéria úplnosti,  KOCR KK vyzve žiadateľa na odstránenie nedostatkov v primeranej lehote, najviac však v lehote 10 kalendárnych dní. Ak  žiadateľ  nedostatky  neodstráni  v  stanovenej  lehote,  KOCR KK takúto žiadosť vylúči z procesu hodnotenia a vyrozumie o tom žiadateľa.
Žiadosti o finančnú podporu, ktoré splnili kritériá formálnej správnosti, hodnotí odborná komisia, ktorú na návrh výkonnej riaditeľky KOCR KK schvaľuje a menuje predseda KOCR KK v počte 5 členov.                                                                                                                                              Po vyhodnotení žiadostí komisiou, bude zostavené poradie úspešnosti posudzovaných  žiadostí o finančnú podporu a spracovaný návrh na schválenie žiadostí podľa alokácie finančných prostriedkov na výzvu. Tento návrh sa predkladá Valnému zhromaždeniu KOCR KK, rozšírenému o zamestnanca  KOCR KK,  ktoré rozhodne o schválení resp. neschválení žiadosti o finančnú podporu. V prípade rovnosti hlasov, má predseda KOCR KK rozhodujúci hlas. 
Následne KOCR KK písomne upovedomí žiadateľa o schválení alebo neschválení jeho žiadosti.
Výsledky hodnotiaceho procesu budú zverejnené na web stránkach Košického samosprávneho kraja a Krajskej organizácie cestovného ruchu Košický kraj.

13.	Zoznam príloh  	
Príloha č. 1 Príručka pre žiadateľa o poskytnutie  finančnej podpory 
Príloha č. 2 Formulár Žiadosti o finančnú podporu
Príloha č. 3 Rozpočet
Príloha č. 4 Hodnotiaci formulár
Príloha č. 5 Čestné vyhlásenie žiadateľa
Príloha č. 6 Čestné prehlásenie o spolufinancovaní projektu
Príloha č. 7 Čestné vyhlásenie – iné dotačné výzvy
Príloha č. 8 Manuál pre publicitu